След като по-големите му братя Крали Марко и Андриаш заемат различни позиции по отношение на завоевателите османци (докато Крали Марко избира да бъде техен верен васал, Андриаш отказва да им служи), Димитър подкрепя Андриаш и заедно с него през 1394 г. се отправя към Дубровник, за да вземат оставеното там на съхранение от баща им състояние в размер на около 5600 перпери. След това двамата братя заминават за Унгария и през 1395 г. вероятно воюват на страната на крал Сигизмунд срещу турците в битката при Ровине, в която поне за Андриаш има сведения, че загива (Дечанската хроника от XV в.). Димитър се споменава в архивите на Съвета на Дубровник от 1399 г. като поданик на унгарския крал. През следващата 1400 г. той отново е в Дубровник, както сочи писмото на войводата Хървое Вукчич Хърватинич от 8 април 1400 г. В Дубровнишки документи е споменат и през декември 1402 и март 1403 г. под името "dominus Dmitrius", когато е изпратен от унгарския крал да прибере дължимия данък.